钦定古今图书集成/明伦汇编/闺媛典/第124卷 > 邓林妻汤慧信
## 钦定古今图书集成/明伦汇编/闺媛典/第124卷 > 邓林妻汤慧信

按：《明外史列女传》：汤慧信，上海人，通《孝经》《列女传》，嫁
华亭邓林。林卒，妇年二十五，一女七岁。邓族利其居，
迫使归家。妇曰：“我邓家妇，何归乎？”族知不可夺，贸其
居于巨室。妇泣曰：“我收夫骨于兹土，与同存亡，奈何
弃之？”欲自尽，巨室义而去之。妇寻自计曰：“族利我财
耳。”乃出家资，尽𢌿族人，躬绩纴以给。岁大水，居荒野
沮洳中。其女适人者，操舟来迎，不许，请暂憩舟中，亦
不许。曰：“守此六十年，因巨浸以从汝父，所甘心焉，复
何往？”母女方相牵未舍，水至，汤竟溺死。